በሀገሪቱ ከተመደበው  የወጣቶች የብድር ፈንድ ጥቅም ላይ የዋለው 1ነጥብ 2 ቢልዮን ብር ብቻ መሆኑን ተገለፀ
በሀገሪቱ ለወጣቶች የስራ እድል ፈጠራ ከተመደበው 4 ቢልዮን ብር የወጣቶች ተዘዋዋሪ የብድር ፈንድ ጥቅም ላይ መዋል የቻለው  1 ነጥብ 2 ቢልዮን ብር ብቻ መሆኑን ተገለፀ ::በዋልታ ቴሌቪዥን እንነጋገር ፕሮግራም በተዘዋዋሪ የብድር ፈንዱ አፈፃፀም ዙርያ በተደረገ ውይይት ፈንዱ በሚፈለገው ደረጃ ተፈፃሚ እንዳይሆን የባለድርሻ አካላት ቅንጅታዊ አሰራር ውስንነት፣ አገልግሎት አሰጣጡ ቀልጣፋ አለመሆን እንዲሁም በተጠቃሚዎች ዘንድ በቂ ግንዛቤ አለመኖር ተጠቃሽ ችግሮች መሆናቸውን የውይይቱ ተሳታፊዎች አስታውቀዋል::ስራ አጥነት ለመቀነስ እና ወጣቶች የልማት ተጠቃሚ ለማድረግ በ2009 ዓ/ም ተግባራዊ የተደረገው የወጣቶች ተዘዋዋሪ የብድር ፈንድ በሚፈለገው ደረጃ ተፈፃሚ አልሆነም ነው የተባለው ፡፡ለዚህም በሀገር አቀፍ ደረጃ የባለድርሻ አካላት ቅንጅታዊ አሰራር አለመከተል በአፈፃፀሙ ሂደት እንቅፋት እንደሆነ የውይይቱ ተሳታፊዎች አስረድተዋል ::በሀገሪቱ በሁሉም ክልልሎች 3 ነጥብ 3 ሚልዮን ስራ ፈላጊ ወጣቶች ተለይተው የግንዛቤ ማስጨበጫ ስራዎች እንዲሁም የሚሰማሩበት የስራ መስክ እንዲለዩና ስልጠና እንዲያገኙ ቢደረግም እስከ ጥቅምት ወር 2010 ዓ/ም ባለው ግዜ ከተዘዋዋሪ የብድር ፈንዱ ተጠቃሚ መሆን የቻሉት 185 ሺህ ወጣቶች ብቻ መሆናቸውን ነው የተመለከተው ::የአገልግሎት አሰጣጡ ሂደት ቀልጣፋ አለመሆን የችግሩ ምክንያት እንደሆነም ተገልጿል::የወጣቶች ተዘዋዋሪ የብድር ፈንድ በሚፈለገው ደረጃ ተደራሽ እንዲሆን እና የወጣቱ ኢኮኖሚያዊ ተሳትፎና ተጠቃሚነት ለማረጋገጥ ምቹ የፋይናንስ ስርዓት መዘርጋት፣ የተቀናጀ የባለድርሻ አካላት ተሳትፎ እና ሰፊ የግንዛቤ ማስጨበጫ ስራዎች በቀጣይ ትኩረት የተሰጣቸው የቤት ስራዎች መሆናቸው የውይይቱ ተሳታፊዎች አብራርተዋል :: ከወጣቶች ተዘዋዋሪ የብድር ፈንድ ተጠቃሚ ለመሆን ከሚያስፈልጉ ቅድመ ሁኔታዎች መካከል  ከ 18 እስከ 34 የእድሜ ክልል የሚገኙ ቢያንስ አምስት አባላት ያሉት በማህበር መደራጀት፣ አዋጭ የስራ እቅድ ማዘጋጀት እንዲሁም የብድሩን 10 በመቶ ቅድመ ቁጠባ ማድረግ እንደሚያስፈልግ በውይይቱ ተጠቁሟል ::